Wir, Lûpolt, von gotz gnaden hˀzog ze Oͤstˀrich und ze Styr, ✳ vergehen offenlich und tûn kunt allen den, die disen brief ansehent
oder hoͤrent lesen, ✳ daz wir unser lieben swestˀ Angnes, wilent kuniginne ze Ungern, haben gegeben willeklich mit aller unsˀ bruͦder
gunst und guͦten willen ✳ drùhundˀt und siben stucke korn geltz uf den drin mûlinon, dˀ einù gelegen ist in dˀ stat ze Zovingen und zwo
vor dˀ stat, und uf den guͦtˀn, die da zinsent uf daz hus ze Arburch und uf dem guͦte, daz gelegen ist in dem dorf ze Oftringen, ze einem
rechten koͧffe umb druhundˀt und zehen marck silbers. des selben silbers sin wir von ir gewˀt gar und gentzlich und han daz in unsˀn nutz
und fromen bekeret, mit solichen gedingen, ✳ wenne wir du selben guͤtˀ widˀ loͤsen wellen, daz si uns die widˀ geben sol umb als vil
silbers, als wir von ir enphangen haben. ✳ und daz selbe guͦt hat unseˀ vorgenante swestˀ gegeben dem klostˀ ze Kûnigezvelt nach ir
tode mit unsˀm und aller unsˀ bruͦder gust und guͦtem willen, mit allen den rechten und nûtzzen ze habenne und ze niessene, als wir
es gehebt hant, alle die wile untz wir si des silbers gar und gentzlich geweren, dar umb daz si ir sele gerête ✳ und oͧch du jarzit,
du wir uns und unsˀn lieben geswistˀgiten geordnet haben, ✳ dester baz volbringen und volfuͦren mugen, ✳ und sundˀlich ir drie junchfrowe,
Ellen, ✳ Angnes ✳ und Kùnlen, besorgen mûgin zuͦ dem andˀn und si in geschaffet hat, und oͧch den buwe dez klostˀs destˀ baz volbringen
mûgin. ✳ und wenne wir in daz vorgenant silber gerichten und geweren, so sullen si es widˀ an legen an geltendes gùt, ✳ da mit
si volbringen allez daz da vor geschriben und geordenet ist. ✳ und zû einem waren und offennen urkùnde, daz wir und alle unser
bruͦder unsˀ gunst und guͦten willen dar zuͦ geben, daz allez daz volbracht und us gericht wˀde, daz da vor geschriben ist, nach
unsˀ lieben swestˀ willen und ordenūge, so haben wir ir und dem klostˀ ze Kûnigezvelt disen brief gegeben, besigelt mit unserm
ingesigel, vûr uns und vûr alle unser bruͦder. ✳ dirre brif wart gegeben in dˀ stat ze Brugga, do man zalt von gottes gebùrte
drùzehenhundˀt jar und vier und zweintzig jar, des nechsten fritags nach sant Uͦlrichs tag.